Rhynchophorini

Rhynchophorini er en gruppe av biller i overfamilien snutebiller (Curculionoidea). 


== Utseende ==
Middelsstore til store (opptil 50 millimeter) snutebiller, de fleste av artene forholdsvis store til snutebiller å være, og gruppen omfatter de største av alle snutebiller. Kroppsformen er vanligvis avlang og mer eller mindre sylindrisk, og de har en lang, krum snute som er rund i tverrsnitt. Grunnfargen er vanligvis mørkebrun eller svart, men de har ofte rødlige eller hvite tegninger. Hodet er forholdsvis lite med store fasettøyne. Hos noen arter møtes fasettøynene på undersiden av hodet. I midten er hodet trukket ut til en lang snute. Antennene sitter festet på sidene av snuten. Disse består av et langt indre ledd, en midtre svøpe (funiculus) på 4-6 ledd, og en ytre, tre-leddet kølle. Antennene er knebøyde mellom det første leddet og svøpen. Brystskjoldet (pronotum) er forholdsvis stort, omtrent så langt som bredt, med rundede sider. Det er gjerne kraftig punktert, men mangler tydelige groper eller furer. Dekkvingene er gjerne omtrent så brede som brystskjoldet, avlange og parallellsidige, ofte med tydelige punktrekker. Beina er forholdsvis kraftige og middels lange, forbeina kan være sterkt forlengede. Lårene kan ha en tann på undersiden. Føttene er fem-leddete, det fjerde leddet varierer i størrelse fra ganske stort og tydelig til meget lite og nesten usynlig. Det tredje leddet er tolappet.


== Levevis ==
De fleste av artene lever i tropene på enfrøbladete planter, særlig på palmer (Arecaceae), arter i ananasfamilien (Bromeliacaceae) og orkidéer (Orchidaceae), også på gress (Poaceae) og halvgress (Juncaceae). Unntaket mellom de artene som lever på levende planter er slekten Rhodobaenus som lever på kurvplantefamilien (Asteraceae), en tofrøbladet gruppe. Larvene minerer vanligvis inne i stengler og skudd. Ursnutebillene er mest tallrike i lavlands-regnskoger i tropene.


== Skadedyr ==
Noen av Rhynchophorus-artene er betydelige skadedyr ved dyrking av ulike slags palmer. På den andre siden har de store, fete larvene til denne gruppen vært en viktig kilde til protein for en del folk som har levd som jegere og sankere i tropiske områder.


== Systematisk inndeling ==

Ordenen biller, Coleoptera Linnaeus, 1758
Underordenen Polyphaga Emery, 1886
Gruppen (infraorden) Cucujiformia Lameere, 1938
Overfamilien snutebiller, Curculionoidea Latreille, 1802
Familien ursnutebiller, Dryophthoridae Schönherr, 1825 (ev. underfamilie av snutebiller Curculionidae)
Underfamilien kornsnutebiller, Rhynchophorinae Schönherr, [1833]
Stammen Rhynchophorini Schönherr, [1833]
Slekten Abrachius W. Roelofs, 1892 - én art
Slekten Cyrtotrachelus Schönherr, 1838 - 31 arter, omfatter noen av de største snutebillene
Slekten Dynamis Chevrolat, 1883 - 11 arter
Slekten Macrocheirus Schönherr, 1838 - 2 arter
Slekten Mahakamia Ritsema, 1913 - én art med svært lange forbein
Slekten Omotemnus Chevrolat, 1883 - 9 arter
Slekten Otidognathus Lacordaire, 1865 - 23 arter
Slekten Paratasis Chevrolat, 1883 - 8 arter
Slekten Pristirhina Heller, 1903 - én art
Slekten Protocerius Schönherr, 1838 - 9 arter
Slekten Rhynchodynamis Heller, 1906 - 2 arter
Slekten Rhynchophorinus Günther, 1937 - én art
Slekten Rhynchophorus Herbst, 1795 - 10 arter
Slekten Stockwellius Anderson, 2018 - én art


== Referanser ==


== Eksterne lenker ==
(en) Rhynchophorini hos Fauna Europaea 
(en) Rhynchophorini hos Fossilworks 
(en) Kategori:Rhynchophorini – bilder, video eller lyd på Wikimedia Commons 
Rhynchophorini – detaljert informasjon på Wikispecies